Nach dem mer de letschti bricht gschribe hend, simmer uf botswana witer  gfahre. In maun hämer wienachte verbracht. Es isch richtig es schöns camp gsi und het sogr en pool gha. Das isch ja vielicht es erläbnis gsi. Zersch im pool go bädele und denn wienachtefiirä. Öpis sehr komisches…mer hend eus uf d wienachte sso z säge selber es chlises gschänkli gmacht und sind mitemene flüger es stündli über s delta gflogä. Echt hammermäsig gsi.Nach de wienachtä simmer mit emene andere schwiizer undere östricherin in so en nationalpark vo botswana gangä. E strass womer nöd elei het dörfe  befahre will sie so gfärlich isch…uuuuh. Aber das isch nöd würklich krass gsi. Tier häts fascht kei gha und mit bizeli luft us de pneu laa isches au uf dere deep-sand route Tipp top gange zum fahre. Vo de landschaft her isch de park supper gsi. Es het fascht jede tag gregnet. Mer hend eus denn au mal ziit gno zum chli am wetterlüüchte zue luege…eifach supper!! Denn de wechsel is neue jahr isch mal föllig andersch gsi als suscht. Mitte im busch ussä ohne natelempfang zum sms verschickä und kei spuur vo  führwerk…guet es het denn am 23:45 agfange regne und mir sind is zelt krochä go pfusä.Am erschte januar 2010 hemer eus wider vo dem schwiizer und de östricherin trennt und sind eusi eigete weg gange. Die hend eus uf gaborone gfüert. Wommer eus nach paar täg denn au vom sevi trennt hend und wiiter richtig südafrika, cape town gfahre sind. Churz vor cape town simmer na go die südafrikaner bsueche wommer uf de aswanfähre troffe hend. S isch uh meega cool gsi. Und mer hend wider chli mitem mainhard chöne spillä;)  obwohl er am afang wider chli schüüch gsi isch und eus nüme würklich kennt het.Nach dem bsüechli hemmer eus wiiter gmacht uf de weg nach kapstadt. Hend denn da scho schnell wie mögich alles mit dere fähre organisiert. Denn hets gheisse mer chönged am 21 januar euses auto in container ladä. Es het gheisse das seg alles keis problem mit em zoll und ä churzi sach zum verlade, obs würklich so isch werded mer denn gseh. Also hemmer au grad s flugticket buechet und chönd ez am 21 januar 2010 am 16:50 richtig schwiiz  flügä mitere zwüschälandig und umstigä in johannisburg. Das heisst euses reisli isch somit scho fascht am endi ahcho…